b'\n_START_ARTICLE_\nBorut \xc5\xbdener\n_START_SECTION_\n\xc5\xbdivljenje in delo\n_START_PARAGRAPH_\nMaturiral je 1953 na I. gimnaziji v Ljubljani, nato je 4 semestre \xc5\xa1tudiral elektrotehniko, se 1955 prepisal na biologijo in 1960 diplomiral (z usmeritvijo v ribi\xc5\xa1tvo) na ljubljanski Naravoslovni fakulteti. Prakso je opravil v ribogojnici Gameljne pri Ljubljani, specializacijo pa 1969\xe2\x80\x931970  kot Humboldtov \xc5\xa1tipendist na in\xc5\xa1titutu za ribi\xc5\xa1tvo v Wiessbachu (ZRN). Najprej je bil honorarni asistent na biolo\xc5\xa1kem in\xc5\xa1titutu  Medicinski fakulteti v Ljubljani (1960\xe2\x80\x931961), po odslu\xc5\xbeenju voja\xc5\xa1kega roka pa  strokovni sodelavec In\xc5\xa1tituta za biologijo BF v Ljubljani (1962\xe2\x80\x931964), novembra 1964 je bil izvoljen za asistenta na oddelku za zoofiziologijo na biolo\xc5\xa1kem oddelku BF. Od jeseni 1973 je pou\xc4\x8deval biologijo na poljanski gimnaziji v Ljubljani. Na fakulteti pa je vodil vaje iz splo\xc5\xa1ne fiziologije \xc5\xbeivali in sodeloval pri raziskovalni nalogi Spektralna ob\xc4\x8dutljivost insektov. Bil je strokovnjak za akvaristiko in vivaristiko (vivarij = prostor kjer se gojijo \xc5\xbeivali). Med drugim je na\xc4\x8drtoval in organiziral vivarij In\xc5\xa1tituta za biologijo ter se ukvarjal z fiziologijo \xc4\x8dutil pri \xc4\x8dlove\xc5\xa1ki ribici in zimskega mirovanja pri \xc5\xbeu\xc5\xbeelkah. Napisal je knjigo Akvarij (1964) ter v doma\xc4\x8di in tuji literaturi objavil ve\xc4\x8d \xc4\x8dlankov. Za Ilustrirano enciklopedijo \xc5\xbeivali (1968) je prevedel poglavje Ribe.'